ສະມາຊິກຣັຖສະພາສະຫະຣັດ ກ່າວວ່າ ບໍ່ມີຮ່ອງຮອຍ ໃນການ ປະຕິບັດແບບບໍ່ຖືກຕ້ອງ ຕໍ່ຊາວມົ້ງທີ່ຖືກສົ່ງກັບ
ຂ່າວສຳຄັນອື່ນໆ: ຊາວເຮຕີພວມລໍຖ້າ ການຊ່ອຍເຫລືອ ຈາກຕ່າງປະເທດ; ອະດີດປະທານາທິບໍດີ ຄລິນຕັນ ກ່າວວ່າ ແຜ່ນດິນໄຫວຢູ່ເຮຕີ ແມ່ນນຶ່ງ ໃນເຫດການສຸກເສີນ
ຜູ້ປະສົບພັຍຊາວ ເຮຕີ ໄດ້ພາກັນຫຼັບນອນຢູ່ຕາມຖນົນຫົນທາງໃນນະຄອນຫລວງ PORT-AU-PRINCE ອີກຄືນນຶ່ງຍ້ອນຢ້ານແຜ່ນດິນໄຫວ ທີ່ຕິດຕາມ ມາຫຼັງຈາກໄດ້ເກີດແຜ່ນດິນໄຫວທີ່ມີຄວາມ ແຮງ ແທກໄດ້ 7 0 ໃນມື້ວັນອັງຄານຜ່ານມາຊຶ່ງເຮັດໃຫ້ສ່ວນໃຫຍ່ ຂອງເມືອງດັ່ງກ່າວ ໄດ້ ຮັບຄວາມເສັຽຫາຍ ຮ້າຍແຮງ ມີຄວາມຢ້ານ ກົວກັນວ່າ ມີຊາວເຮຕີ ຫລາຍສິບພັນຄົນ ໄດ້ ເສັຽຊີວິດແລະຈຳນວນທີ່ນັບບໍ່ໄດ້ ຍັງຕົກຄ້າງ ຫລືຖືກທັບ ຢູ່ຕາມຊາກພັກພັງ ຜູ້ທີ່ເຫັນເຫດ ການ ກ່າວວ່າ ພວກທີ່ລອດຊີວິດມາໄດ້ ໄດ້ພາ ກັນຮ້ອງເພງ ສາສນາໃນຕອນເຊົ້າມືດ ຂອງວັນພະຫັດມື້ນີ້ ຂະນະທີ່ພວກເຂົາເຈົ້າ ລໍຖ້າການດຳເນີນຄວາມພະຍາຍາມ ບັນເທົາທຸກຂນາດໃຫຍ່ ຂອງບັນດາອົງການ ໃຫ້ຄວາມຊ່ອຍເຫລືອຂອງນາໆຊາດ ແລະຣັຖບານ ຂອງປະເທດຕ່າງໆ ຈາກທົ່ວໂລກ ເຣືອບິນບັນທຸກເລີ້ມເດີນທາງ ໄປເຖິງສນາມບິນ ໃນຕອນແລງ ຂອງມື້ວານນີ້ ພ້ອມກັບຄະນະກູ້ພັຍແລະເຄື່ອງມື ຂອງພວກເຂົາເຈົ້າ ຈາກສະຫະຣັດ ບຣາຊີລ ໄອສແລນ ແລະປະເທດອື່ນໆ ອະດີດປະທານາທິ ບໍດີສະຫະຣັດ ທ່ານ BILL CLINTONຊຶ່ງເປັນທູດພິເສດຂອງອົງການ ສະຫະປະ ຊາຊາດ ຮັບຜິດຊອບເຣື່ອງເຮຕີ ກ່າວວ່າແຜ່ນດິນໄຫວ ທີ່ເກີດຂຶ້ນຢູ່ ປະເທດເຮຕີ ແມ່ນນຶ່ງ ໃນເຫດການສຸກເສີນທາງດ້ານ ມະນຸສທັມ ທີ່ໃຫຍ່ທີ່ສຸດ ໃນປະວັດສາດ ຂອງທະວີບອະເມຣິກາ ໃນບົດຂຽນທີ່ພິມ ເຜີຍແຜ່ ໂດຍໜັງສືພິມ WASHING TON POST ນັ້ນ ທ່ານ CLINTON ກ່າວວ່າເຮຕີຕ້ອງການຄວາມຊ່ອຍເຫລືອ ໃນທັນທີ ທາງດ້ານອາຫານ ນ້ຳສະອາດ ບ່ອນພັກພາອາສັຍແລະເຄື່ອງໃຊ້ ຂັ້ນພື້ນຖານ ທາງດ້ານການແພດຕ່າງໆ ແຕ່ເວລາໃດ ສະພາບການສຸກເສີນຜ່ານໄປແລ້ວ ທ່ານ CLINTON ກ່າວວ່າ ການດຳເນີນງານ ເພື່ອຟື້ນຟູແລະບູຣະນະສ້າງສາ ຍັງຈະດຳເນີນຕໍ່ໄປ ທ່ານ ເວົ້າວ່າ ແຜນການສຳລັບການພັທນາໄລຍະຍາວ ຢູ່ໃນເຮຕີ ຂອງຣັຖບານເຮຕີ ບັນດາປະເທດເພື່ອນບ້ານ ແລະອົງການຈັດຕັ້ງນາໆຊາດນັ້ນ ແມ່ນບໍ່ສາມາດ ປະຖິ້ມໄດ້ ຂະນະດຽວກັນ ປະທານາທິບໍດີສະຫະຣັດ ທ່ານ BARACK OBAMA ໃຫ້ຄຳໝັ້ນສັນຍາວ່າ ເຮຕີ ຈະໄດ້ຮັບການສນັບສນຸນຢ່າງເຕັມທີ່ ຈາກສະຫະຣັດ ໃນການຊ່ອຍກອບກູ້ຜູ້ຄົນ ແລະຈັດສົ່ງ ການບັນເທົາທຸກທາງດ້ານມະນຸສທັມ ສະມາຊິກຣັຖສະພາ ສະຫະຣັດ 3 ທ່ານທີ່ເດີນທາງ ໄປຢ້ຽມຢາມລາວ ເມື່ອໄວໆມານີ້ກ່າວວ່າ ບໍ່ໄດ້ເຫັນຮ່ອງຮອຍໃດໆວ່າມີການປະຕິບັດ ແບບບໍ່ຖືກຕ້ອງ ທີ່ສູນຮັບຮອງຊາວ ມົ້ງທີ່ຖືກສົ່ງກັບຄືນຈາກໄທໃນເດືອນແລ້ວນີ້ ສະມາ ຊິກສະພາຕ່ຳ MIKE HONDA ກ່າວຕໍ່ອົງການຂ່າວ ຝຣັ່ງໃນມື້ວານນີ້ວ່າພວກຕົນໄດ້ຍິນຂ່າວລືວ່າ ຊາວ ມົ້ງໄດ້ຮັບການປະຕິບັດຕໍ່ແບບບໍ່ຄອຍດີປານໃດຫລື ແມ່ນກະທັງ ມີການປະຫັດປະຫານຢູ່ທີ່ສູນບາງແຫ່ງ ແຕ່ທ່ານເວົ້າ ວ່າ ຢູ່ສູນບ້ານຜາຫລັກ ບ່ອນທ່ານໄປ ຢ້ຽມຢາມນັ້ນທ່ານບໍ່ໄດ້ເຫັນຮ່ອງຮອຍໃດໆວ່າ ມີການປະຕິບັດ ແບບບໍ່ຖືກຕ້ອງ ຕໍ່ພວກຊາວມົ້ງ ທ່ານ HONDA ໄດ້ເດີນທາງໄປຢ້ຽມຢາມ ພວກຊາວມົ້ງ ທີ່ຖືກສົ່ງກັບໄປລາວພ້ອມກັບທ່ານ ANH JOSEPH CAO ແລະທ່ານ ENI FALEOMAVAEGAຊຶ່ງໄດ້ກ່າວຕໍ່ພວກນັກຂ່າວ ຄືກັນວ່າ ພວກທ່ານບໍ່ໄດ້ພົບເຫັນ ຫຼັກຖານຫຼືໄດ້ຍິນເຣື່ອງຣາວ ກ່ຽວກັບການລະເມີດ ສິດທິມະນຸດທີ່ນັ້ນ ໃນເດືອນແລ້ວນີ້ປະເທດໄທ ໄດ້ຈັດສົ່ງຊາວມົ້ງ ປະມານ 4 ພັນ 500 ຄົນ ກັບຄືນໄປລາວ ໂດຍເວົ້າວ່າຊາວມົ້ງເຫລົ່ານີ້ ເປັນພວກຄົນເຂົ້າເມືອງ ຜິດກົດໝາຍ ເຈົ້າໜ້າທີ່ໃນພາກໃຕ້ຂອງ ໄທ ກ່າວວ່າ ສາມີພັລຍາ ຊາວພຸດຄູ່ນຶ່ງ ໄດ້ ຖືກຍິງຕາຍໂດຍພວກທີ່ສົງສັຍວ່າ ເປັນມຸສລິມ ຫົວຮຸນແຮງ ຊຶ່ງເປັນພວກເຄາະ ຈຸລ່າສຸດໃນ ການກໍ່ກະບົດ ທີ່ນອງເລືອດ ເປັນເວລາ 6 ປີ ສາມີພັລຍາຄູ່ນີ້ພວມຂີ່ຣົດຈັກໄປເຮັດວຽກ ທີ່ ຈັງຫວັດປັດຕະນີ ເວລາພວກເຂົາເຈົ້າ ຖືກຍິງ ຕາຍ ຕຳຣວດເວົ້າວ່າ ຫຼັງຈາກໄດ້ຍິງ ສາມີ ພັລຍາ ຄູ່ນີ້ຕາຍແລ້ວ ພວກໂຈມຕີກໍ່ໄດ້ຈູດ ໄຟເຜົາເຂົາເຈົ້າ ມີປະມານ 4 ພັນຄົນ ໄດ້ເສັຽຊີວິດທີ່ຈັງຫວັດປັດຕະນີ ນະຣາທິວາດ ແລະຢະລາ ນັບແຕ່ປີ 2004 ເປັນຕົ້ນມາເວລາພວກຊາວມາເລ ທີ່ນັບຖືສາສນາ ອິສລາມ ເລີ້ມທຳການຕໍ່ສູ້ ເພື່ອສ້າງຕັ້ງເຂດປົກຄອງຕົນເອງ ເປັນເອກຣາດ ຈາກຣັຖບານໄທ ທີ່ບາງກອກ ທີ່ຄອບງຳໂດຍຊາວພຸດນັ້ນ ບັນດາຈັງຫວັດພາກໃຕ້ ທີ່ອຸດົມຮັ່ງມີ ໄປດ້ວຍຊັພຍາກອນທັມມະຊາດທັງ 3 ເຄີຍເປັນພາກສ່ວນນຶ່ງ ຂອງແຄວ້ນນຶ່ງຂອງມາເລເຊັຽທີ່ປົກຄອງໂດຍກະສັດ ທີ່ເອີ້ນວ່າສຸລຕ່ານ ຈົນຮອດຊຸມປີ 1900ເວລາກຳລັງຂອງໄທ ຍຶດເອົາດິນແດນດັ່ງກ່າວ ເຂົ້າເປັນສ່ວນນຶ່ງຂອງຕົນ ຈີນໄດ້ເຕືອນບັນດາບໍຣິສັດ ຕ່າງປະເທດ ໃຫ້ປະຕິບັດຕາມ ນະໂຍບາຍ ການຄວບຄຸມ ອິນເຕີແນັດຂອງຣັຖບານຂະ ນະທີ່ເຈົ້າໜ້າທີ່ຈີນ ເລີ້ມຕອບໂຕ້ຕໍ່ການຂົ່ມຂູ່ ທີ່ວ່າຈະຖອນໂຕອອກໄປຈາກຈີນຂອງບໍຣິສັດ ຊອກຄົ້ນຫາຂໍ້ມູນຍັກໃຫຍ່ GOOGLEທີ່ມີ ສຳນັກງານ ຢູ່ສະຫະຣັດນັ້ນ ໃນຖແລງຂ່າວ ສະບັບນຶ່ງ ທີ່ນຳອອກເຜີຍແຜ່ໃນວັນພະຫັດ ມື້ນີ້ ເຈົ້າໜ້າທີ່ ໃນຄະນະຣັຖບານຈີນ ທ່ານ WANG CHEN ກ່າວວ່າມັນເປັນຄວາມຮັບ ຜິດຊອບ ຂອງບັນດາ ບໍຣິສັດອິນເຕີແນັດ ທັງມວນ ທີ່ປະຕິບັດງານຢູ່ໃນປະເທດຈີນ ທີ່ຕ້ອງເປັນຜູ້ຊີ້ນຳ ຫາງສຽງຂອງປະຊາຊົນ ທ່ານ WANG ກ່າວວ່າປັກກິ່ງບໍ່ອະພັຍໃຫ້ ແກ່ພວກທີ່ທຳການໂຈມ ຕີຕໍ່ເວັບໄຊທ໌ ເພື່ອທຳລາຍຫລືລັກເອົາຂໍ້ມູນນັ້ນ ເພາະວ່າຕົນ ກໍຕົກເປັນເປົ້າ ຂອງການໂຈມຕີໃນທຳນອງນີ້ ຢ່າງຕໍ່ເນື່ອງ ບໍຣິສັດຊອກຄົ້ນຫາຂໍ້ມູນ GOOGLE ໄດ້ປະກາດໃນມື້ວັນອັງຄານ ຜ່ານມານີ້ວ່າ ຕົນຈະບໍ່ຄວບຄຸມ ຜົນຂອງການຊອກຄົ້ນຫາຂໍ້ມູນອີກຕໍ່ໄປແລ້ວ ແລະບາງທີ ອາດຈະຢຸດເຊົາ ການປະຕິບັດງານ ໃນປະເທດຈີນລຸນຫລັງທີ່ໄດ້ພົບເຫັນວ່າ ມີການໂຈມຕີ ຕໍ່ບັນຊີອີແມລ ຂອງພວກນັກເຄື່ອນໄຫວໃນດ້ານສິດທິມະນຸດ ໃນຈີນ ເຈົ້າໜ້າທີ່ ຮັກສາຄວາມສະງົບ ຂອງປາກິສຖານ ກ່າວວ່າ ການໂຈມຕີດ້ວຍ ລູກສອນໄຟ ຈາກເຮືອບິນ ທີ່ບໍ່ມີຄົນຂັບຂອງ ສະຫະຣັດ ເຮັດໃຫ້ ພວກຫົວຮຸນແຮງຢ່າງ ນ້ອຍ 12 ຄົນ ເສັຽຊີວິດ ໃນເຂດ ຊົນເຜົ່າ WAZIRISTAN ເໜືອ ເຈົ້າໜ້າທີ່ກ່າວວ່າ ການໂຈມຕີດ້ວຍລູກສອນໄຟຄັ້ງນີ້ ແມ່ນແນ ເປົ້າໝາຍໃສ່ຜູ້ນຳກຸ່ມທາລີບານ ປາກິສຖານ ນາຍ HAKIMULLAH MEHSUD ແຕ່ຍັງ ບໍ່ທັນເປັນທີ່ຈະແຈ້ງເທື່ອວ່າ ຜູ້ກ່ຽວຖືກຂ້າ ຕາຍໃນການໂຈມຕີນັ້ນ ຫລືບໍ່? ລູກສອນໄຟໄດ້ຕົກຖືກ ຄ້າຍຝຶກແອບແຫ່ງນຶ່ງ ໃນເຂດ PASALKOT ຊຶ່ງຕັ້ງຢູ່ໃນ WAZIRISTANເໜືອ ໃນວັນພະຫັດມື້ນີ້ ເປັນທີ່ຮູ້ກັນດີ ວ່າ ເຂດດັ່ງກ່າວຊຶ່ງຕັ້ງຢູ່ໃກ້ໆຊາຍແດນ ອັຟການິສ ຖານ ແມ່ນເປັນບ່ອນຫລົບລີ້ ຂອງພວກ ກໍ່ການຮ້າຍAL-QAIDA ແລະກຸ່ມທາລີບານ ສະຫະຣັດ ໄດ້ໃຊ້ເຮືອບິນ ບໍ່ມີຄົນຂັບ ທຳການໂຈມຕີດ້ວຍລູກສອນໄຟເພີ້ມຂຶ້ນ ຢູ່ໃນປາກິສຖານ ເລີ້ມແຕ່ຕົ້ນປີນີ້ມາ ການໂຈມຕີໃນວັນພະຫັດມື້ນີ້ ແມ່ນເປັນການໂຈມຕີ ໂດຍເຮືອບິນ ບໍ່ມີຄົນຂັບ ຂອງສະຫະຣັດເທື່ອທີ 7 ພາຍໃນປີນີ້ ແລະມີຂຶ້ນ ຢູ່ໃນເຂດຊົນເຜົ່າ WAZIRISTAN ເໜືອທັງໝົດ ໄດ້ມີການຢຽບກັນຕາຍ ເກີດຂຶ້ນ ໃນບ່ອນທຳພິທີ ທາງສາສນາທີ່ໃຫຍ່ ທີ່ສຸດໃນໂລກຢູ່ປະເທດອິນເດັຽ ຊຶ່ງເຮັດໃຫ້ພວກ ສແວງບຸນ ຊາວຮິນດູເສັຽຊີວິດ 7 ຄົນ ພວກ ສແວງບຸນຊາວຮິນດູ ໄດ້ພາກັນຫລັ່ງໄຫຼ ໄປຍັງ ເມືອງHARIDWAR ໃນວັນພະຫັດມື້ນີ້ເພື່ອເຂົ້າ ຮ່ວມພິທີສລອງເທສການບຸນ KUMBHMELA ເປັນທີ່ຄາດກັນວ່າ ຈະມີຫລາຍກວ່າ 10 ລ້ານຄົນ ລົງໄປອາບນ້ຳໃນແມ່ນ້ຳຄົງຄາ ໃນລະຫວ່າງບຸນດັ່ງກ່າວ ຊຶ່ງຈະມີຂຶ້ນ ໃນທຸກໆ 3 ປີແລະຈະພັດປ່ຽນກັນ ລະຫວ່າງ 4 ຫົວເມືອງ ຂອງອິນເດັຽ ການຢຽບກັນຕາຍມີຂຶ້ນທີ່ເກາະ GANGASAGAR ບ່ອນທີ່ແມ່ນ້ຳຄົງຄາ ໄຫລຕົກໃສ່ ອ່າວເບັງກາລ ພວກສແວງບຸນຊາວຮິນດູ ທີ່ມາຈາກທຸກໆອາຊີບວຽກງານ ເຊື່ອວ່າ ການໄດ້ລົງໄປອາບໃນແມ່ນ້ຳຄົງຄານັ້ນ ຈະລ້າງສ່ວຍ ບາບຕ່າງໆ ທີ່ໄດ້ກະທຳມາ ແລະຊ່ອຍໃຫ້ຫລຸດພົ້ນຈາກກົງກວຽນຂອງການວຽນວາຍ ຕາຍເກີດນັ້ນ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ